Frp-topp hudflettes etter Angola-besøk

9. okt. 2015 18:48 Sist oppdatert 9. oktober 2015

- Norge bør bryte menneskerettighetsdialogen med angolanske myndigheter, sier den angolanske menneskerettighetsaktivisten og journalisten Rafael Marques de Morais som er i Norge i forbindelse med en journalistkonferanse. Gard L. Michalsen

Bidrar til å legitimere menneskerettighetsbrudd fra det angolanske regimet, mener kjent menneskrettighetsaktivist.

«Norge anerkjenner forbedringer av menneskerettighetssituasjonen i Angola», meldte det portugisiske nyhetsbyrået Luso 25. september. Anledningen var statssekretær Morten Høglunds (Frp) besøk til Angola i forbindelse med den årlige menneskerettighetsdialogen.

— Vi ser forbedringer i Angola når det gjelder menneskerettigheter. Selvfølgelig har vi forskjellige tradisjoner, kulturer, vaner og meninger, men vi har brukt muligheten til å stille de rette spørsmålene og til å fortsette å jobbe i riktig retning, sa Høglund på vei ut fra møtet, ifølge den statlige angolanske nyhetskanalen.

Kraftig EU-kritikk av Angola

Den angivelige uttalelsen falt knappe to uker etter at EU-parlamentet vedtok en resolusjon med den kraftigste kritikken av menneskerettighetssituasjonen i Angola som er kommet fra EU-hold noensinne.

Den beskriver en menneskerettighetssituasjon i «rask forverring», karakterisert av «alvorlig maktmisbruk fra sikkerhetsstyrkene og av mangel på juridisk uavhengighet.»

Høglunds angivelige uttalelser under Angola-besøket har vakt stor oppsikt både i Angola og internasjonalt.

Aktivist: Norge bør avbryte dialogen

— Norge bør bryte menneskerettighetsdialogen med Angolanske myndigheter. Den misbrukes av regimet og bidrar til å legitimere alvorlige menneskerettighetsbrudd. Norge brukes som et propagandaredskap av det angolanske regimet i bytte mot olje, sier den prisbelønte angolanske menneskerettighetsaktivisten og journalisten Rafael Marques de Morais til Aftenposten.

Han sier det ikke er tvil om at menneskerettighetssituasjonen i landet er betydelig forverret de siste årene.

Han viser blant annet til at 15 ungdommer har sittet fengslet siden juni for angivelig å ha planlagt et statskupp. Bakgrunnen for anklagene skal være at de leste en bok om hvordan man blir kvitt diktaturer med fredelige midler.

Krever offentlig korrigering fra Høglund

I april skal tilhengere av en religiøs sekt blitt massakrert av sikkerhetsstyrker og politi. Dødstallene varierer fra et titalls til over tusen. FNs menneskerettighetskonvensjon har krevd uanghengig granskning av saken.

— Høglund må også gå ut og korrigere denne uttalelsen offentlig, sier Marques. Også seniorforsker og Angola-kjenner Aslak Orre ved Christian Michelsens Institutt etterlyste på Twitter en oppklaring på hva Høglunds budskap egentlig var i under Angola-besøket.

Høglund mener han er feilsitert

Høglund sier til Aftenposten at han er feilsitert.

— Det vi anerkjente som fremskritt, er at Angola har ratifisert og sluttet seg til en rekke internasjonale menneskerettighetskonvensjoner. Det er positivt og den anerkjennelsen har jeg gitt, men jeg har ikke gitt uttalelser om at jeg ser en positiv retning på menneskerettighetssituasjonen og det er ikke et bilde jeg ser overhode, sier statssekretær Morgen Høglund.

- Er det problematisk at Norges syn fremstilles på denne måten etter besøket?

— Jeg har ikke noe grunnlag for å si om det er problematisk. Men det er aldri hyggelig om man blir tillagt synspunkter man ikke har.

- Marques mener dialogen blir misbrukt av det angolanske regimet til å legitimere menneskerettighetsbrudd?

— Jeg forstår selvfølgelig den utfordringen, og det er noe vi må ta på det største alvor. Men kontakten med styresmaktene er bare en del av arbeidet. Vi jobber også med sivilsamfunnet, og det vil være krevende å kunne fortsette arbeidet med sivilsamfunnet uten myndighetsdialogen. Men det er alltid en fare for å bli misbrukt, og det må vi sikre oss at vi ikke blir.

- Angola avhengige av oss

- Hvor mange oljefat har denne statssekretæren fått fra MPLA (regjeringspartiet, red.anm.) for å si dette? spørres det i kommentarfeltene på angolanske medier. Er du redd for at det skapes et inntrykk av at Norge er kjøpt og betalt av det angolanske regimet?

— Jeg skjønner ikke helt hva som insinueres med disse kommentarene, sier Høglund.

- Det er vel at Norge får store inntekter fra Angola og dermed trår forsiktig i sine uttalelser?

Statssekretær Morten Høglund (Frp) Åserud, Lise

— Det er helt feil. Hvis vi var i en situasjon der vi synes disse spørsmålene var vanskelige å reise, hadde vi unnlatt å ha en slik dialog. Jeg vil heller snu det helt rundt og si at vi evner og ønsker å ta opp de vanskelige spørsmålene i Angola. Det er ikke slik at denne dialogen bærer preg av å være en koseprat. Så er det vel også slik at Angola er mye mer avhengig av oss en vi er av Angola, sier Høglund. - Er du enig med EU-parlamentet, som mener situasjonen er dramatisk forverret?

— Det er et spørsmål om hvilke adjektiver man skal bruke her. Vi er enige om at det har skjedd en negativ utvikling. Vi har gjennom ulike fora tatt opp og jobbet systematisk med disse spørsmålene.

— Så er det også slik at ikke alt på alle fronter er i ferd med å rakne. Det finnes også områder, som funksjonshemmedes kår og kvinners rettigheter, der det finnes glimt av lys og bedring. Det er litt av bakgrunnen for at jeg har kommet med kommentarer som ikke ensidig var fordømmende overfor angolanske myndigheter, legger han til.

- Hvis du ser på det store bildet, er det blitt verre?

— På viktige områder som pressefrihet, ytringsfrihet og mulighetene til et sivilt samfunn, har utviklingen gått i negativ retning. Det skjer samtidig som den økonomiske og politiske situasjonen i landet er blitt mer krevende, sier Høglund.

- Retorisk spørsmål

- Hvorfor har ikke Norge kommet med noen offentlig uttalelse med tilsvarende kritikk som EU-parlamentet?

— Dialogen er en måte å arbeide på overfor Angolanske myndigheter, men det kan også være andre måter å gjøre ting på. Ett alternativ kunne være kunne være å komme med en uttalelse med en slik fordømmelse, men da hadde det neppe vært grunnlag for dialog. Jeg har inntrykk at flere av de sivile organisasjonene i landet setter pris på at vi viderebringer deres synspunkter til myndighetene. Mitt inntrykk er at de ikke har mange muligheter til det ellers, sier Høglund.

Han sier Norge i dialogen har vært «tydelig» på sine synspunkter på blant annet arrestasjonen av de 15 ungdommene og den angivelige massakren i Huambo-provinsen overfor angolanske myndigheter, og at budskapet her «ligner på det EU-parlamentet fremsetter».

— Angola er veldig klar over hva vi mener om disse og andre spørsmål. Vi gjemmer ikke våre standpunkter på noen måte, og vi opplever at de blir tatt på største alvor. Så har vi ulike synspunkter på i hvilken grad de etterlever dette, sier Høglund.

- Hvis det ikke etterleves, hvordan blir det da tatt på største alvor?

— Det var vel et retorisk spørsmål.

Seniorforsker: Ikke beroliget

Seniorforsker Aslak Orre ved CMI er ikke beroliget av Høglunds oppklaringer.

— Vi ser av nyhetene fra Angola at det er en økende spenning i samfunnet, og det er mange autoritære tendenser nå. Jeg kan ikke se at det virker som om at Norge gjør noen stor forskjell med den strategien man har, sier han.

— Det er betydelig rom for at Norge kan komme med mer aktiv og høylytt kritikk. Det er ikke en metode som har vært prøvd av Norge, mener Orre.

Han tror ikke regimet ville avbryte dialogen med regimet om Norge kom med krassere offentlig kritikk.

— De sier det fungerer med dialog bak lukkede dører, men det er ingen ting som tyder på at det fungerer nå, i og med at menneskerettighetssituasjonen og ytringsfriheten forverres i Angola, sier han.

Forskeren understreker at Norge gir et viktig bidrag ved å støtte sivilsamfunnet i Angola, og oppfordrer Regjeringen til fortsette dette arbeidet.

Fakta Norge og Angola Angola er Norges desidert viktigste økonomiske samarbeidspartner i Afrika.Statoil eier og produserer ca 200.000 fat olje om dagen i Angola, noe som er like mye som alle selskapets andre utenlandssatsinger til sammen.Statoil bidro i 2014 med 23 milliarder kroner i skatter og avgifter til Angola. Også en rekke andre, særlig oljerelaterte, selskaper er tilstede i Angola.Landet styres av president José Eduardo dos Santos, som har sittet ved makten i 36 år, og er i praksis et diktatur.Oljen har gjort landets elite søkkrike, mens de aller fleste i landet lever i dyp fattigdom. Landet ligger i verdenstoppen når det gjelder barnedødlighet.Angola er et av verdens aller mest korrupte land, ifølge Transparency International.Norge har hatt menneskerettighetsdialog med landet siden 2011, som blant annet innebærer dialog med sivilsamfunnet og myndighetene, og opplæring i menneskerettigheter av offentlig ansatte. Vis mer

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding